Turistička zajednica Metković

Maraton Lađa
2023-06-12 17:00 - 23:30 UTC | Mala riva, UL. Hrvatskih iseljenika, Metković, 20350
Na Maratonu lađa na Neretvi nastupa 30-ak ekipa iz doline Neretve kao i gostiju iz inozemstva. Posade lađa čine muškarci i žene ili čak i mješovite sačinjene od desetorice veslača, bubnjara, parićara i šestorice rezervnih članova posade. Vesla se Neretvom od Metkovića do Banje, gdje se staza odvaja u Crnu rijeku pa njome do Ploča, ukupno 22,5 kilometara.
Spektakularni start Maratona ispod mosta u Metkoviću prati više tisuća gledatelja a napeto ga prate i gledatelji na rivama u naseljima uz Neretvu, kao i na cilju u Pločama gdje se pobjednicima priređuje fantastičan doček. Maraton se održava od 1998. godine u drugu subotu u kolovozu i svake godine se povećava broj lađa koje sudjeluju o ovoj prekrasnoj tradicijskoj manifestaciji.

Vikend piknik fest
2023-05-26 10:00 - 2023-05-28 21:00 | GRADSKI PARK, Gradski park, Metković, 20350
I ove godine u našem Gradskom parku organiziramo Vikend piknik fest – manifestaciju za sve uzraste!
Dođite i zabavite se u “dnevnom boravku na otvorenom” u centru našeg grada: pogledajte film, pročitajte knjigu, naučite nešto novo, zaplešite u ritmu muzike za ples!
Kroz tri dana različitih događanja pronaći će te nešto za sebe. Ako želite, ponesite svoju piknik dekicu i košaricu, kušajte kraft pivo i sokove iz doline Neretve, pronađite svoj komadić parka i uživajte u bogatom programu!

38. Smotra folklora
2023-05-18 10:00 - 2023-05-21 23:30 | GKS, Stjepana Radića 1, Metković, 20350
OD ČETVRTKA, 18. SVIBNJA PA DO NEDJELJE, 21. SVIBNJA U METKOVIĆU SE ODRŽAVA 38. SMOTRA FOLKLORA JADRANSKE HRVATSKE ‘NA NERETVU MISEČINA PALA’.
I ovogodišnja Smotra održava se u organizaciji KUD-a Metković te Ustanove za kulturu i sport Metković, a organizaciju su pomogli Ministarstvo kulture i medija RH, Dubrovačko-neretvanska županija i Grad Metković

Vesele pisanice
2023-04-01 10:00 - 12:00 | GRADSKI PARK, Gradski park, Metković, 20350
U Gradskom parku u subotu, 1. travnja 2023. od 10 sati ćemo predstaviti Vesele pisanice koje su oslikala djeca iz Središnjeg dječjeg vrtića, D.V. Radost, D.V. Leut, D.V. Mali Isus, O.Š. Stjepana Radića, O.Š. don Mihovila Pavlinovića, Gimnazije Metković i S.Š. Metković.
Pridružit će nam se Uskršnji zeko koji će se s djecom družiti, plesati i tražiti čokoladne pisanice po parku.
Dođite i vi!

XCP Stipe Čamber
2023-02-16 08:00 - 2023-03-19 19:00 | Vid, Naronski trg 6, Vid, Metković, 20352
Biciklistički klub Metković će 19.02.2023.g u Vidu osmu godinu zaredom organizirati tradicionalnu memorijalnu biciklističku utrku XCP Stipe Čamber u sklopu XC zimske lige Dalmacije. Organizacijom ove utrke odajemo počast i čuvamo uspomenu na našeg prerano preminulog člana Stipu Čambera.
BK Metković već godinama intezivno radi s djecom, tako da će u sklopu glavne utrke biti organizirana i dječja utrka. Djeca će se natjecati na stazi primjerenoj njihovom uzrastu u kategorijama U7, U-9, U-11, U-13 i U-15, a cilj nam je privući što veći broj djece na boravak u prirodi i bavljenje sportom. Ove godine smo otišli i korak dalje organizacijom četverodnevnog MTB kampa za djecu u suradnji s Hrvatskim biciklističkim savezom.

Pokladne svečanosti 2023
2023-02-12 12:00 - 2023-02-18 17:30 | Sportska ulica, Sportska ulica bb, Metković, 20350
Nakon dvije godine pauze zbog koronavrusa, od ove nedjelje metkovske poklade kreću punom parom!
Pokladne svečanosti tradicionalno započinju Malom povorkom. Okupljanje i polazak je u 14 sati ispred Dječjeg vrtića Metković, a Mala povorka kretat će se od Srednje škole, ulicama Kralja Zvonimira, Ante Starčevića, Sportskom ulicom do Sportske dvorane Gimnazije Metković, u kojoj će se održati Dječji maskenbal.

Doček Nove godine
2022-12-31 12:00 - 15:00 | Sportska ulica, Sportska ulica bb, Metković, 20350
I ove godine u sklopu manifestacije “Ledena bajka na Neretvi” , TZ grada Metkovića organizira Dječji doček Nove godine. Prigodni program od 11 do 13 sati kod klizališta u Sportskoj ulici u Metkoviću uključuje zabavu uz D.J. Dirku i Disneyeve likove, a u podne ćemo zajedno nazdraviti dječjim šampanjcem novoj 2023. godini!

Europsko prvenstvo u kajak-kanu maratonu
2018-06-05 09:30 - 2018-06-08 19:00 | Mala riva, UL. Hrvatskih iseljenika, Metković, 20350
U organizaciji Hrvatskog kajakaškog saveza i Grada Metkovića od 2. do 8. srpnja 2018. održat će se Europsko prvenstvo u kajak-kanu maratonu Metković 2018. Prvi put se u Metkoviću organizira ovo, do sada najveće i najvažnije sportsko natjecanje, na kojem će nastupiti više od 600 natjecatelja iz 25 država. EP u kajak-kanu maratonu će biti velika referenca u budućnosti za daljnji razvoj sportskoga turizma, koji kod nas može trajati tijekom cijele godine.
Raspored događanja:
Ponedjeljak, 2.7.
Masters’ single races: u 10 sati utrka u disciplinama K1 i C1 Men, te K1 i C1 Women; u 17 sati je utrka K1 i C1 Men, te K1 Women
Utorak, 3.7.
Masters’ double races: od 9:30 do 10 sati startaju utrke K2 Men i K2 Women, te C2 Men i C2 Women, a u 17 sati K2 Men
Srijeda, 4.7.2018. 19:00 Svečano otvorenje
Četvrtak, 5.7.
u 8 sati K1 Women Juniors i C1 Women Juniors, u 10 sati K1 Women under 23 i C1 Men Juniors, te u 17 sati K1 Men Juniors
Petak, 6.7.
u 8 sati K2 Women Juniors i C1 men under 23, u 10 sati K2 Men Juniors i C2 Men Juniors, a u 17 sati K1 Men under 23
Subota, 7.7.
u 7:45 C1 Women, u 9:30 C1 Men, te K1 Women, a u 17 sati K1 Men
Nedjelja, 8.7.
u 8 sati C2 Men, u 10 sati K2 Women, te u 16:45 K2 Men
Od starta – kod mosta se vozi nizvodno 1,7 km do mjesta gdje je označeno okretište, zatim se vozi uzvodno do Male rive, gdje su postavljeni izlazni pontoni za tzv. portaž, koji je uz start i cilj, najzanimljiviji dio utrke.
Tu športaši izlaze i trčeći prenose čamce do rampe za spuštanje čamaca ispod mosta, gdje će biti postavljeni ulazni pontoni, preko kojih športaši ulaze u čamac, veslaju uzvodno gdje je označeno drugo okretište oko bova, te nastavljaju dalje vožnju nizvodno do donjeg okretišta. Broj krugova koje moraju športaši napraviti, kao i broj prenošenja čamaca (portaž) određen je pravilima natjecanja za svaku kategoriju.
Kajak i kanu na mirnim vodama je sport na vodi u kojem se natjecatelji natječu veslajući u čamcima određenim dionicama. Postoje dvije vrste čamaca za ovaj sport, a to su kajak i kanu. Razlika je ta što kod kajaka svaki veslač koristi veslo s dvije lopatice, dok se kod kanua koristi veslo s jednom lopaticom. Radi bolje primjene sile uobičajeno je da kanuist za vrijeme veslanja kleči na jednoj nozi, dok kajakaš sjedi okrenut licem u smjeru vožnje, a pokreću se veslom koje se drži slobodno u rukama. Kajak na mirnim vodama je borba brzine, snage i izdržljivosti, a od 1936. godine kajak je olimpijski sport.

Skokovi u Neretvu
2017-06-17 09:00 - 17:00 | Mala riva, UL. Hrvatskih iseljenika, Metković, 20350
Natjecanje u skokovima u Neretvu održava je kraj Lučkoga mosta i krajem lipnja i privlači velik broj gledatelja, među kojima je i podosta turista. Natjecatelji se natječu u plivanju u šlaufima, veslanju u velikim zračnicama traktorskih guma, penjanju uz konop i skokovima s male i velike skakaonice.
Natječu se i djeca, mladi i stari, a posebnu pozornost izaziva kategorija najluđi skok.
